Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 736/14/2202	Galanta, 16.12.2014
EEČ : 2-17-348-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec maloletých detí XXXXX, nar. XXXXX XXXXX, nar. XXXXX, bývajúcich u ich matky XXXXX v Galante, XXXXX XXXXX, hoci mu zo Zákona o rodine vyplýva povinnosť vyživovať svoje deti a rozsudkom Okresného súdu Žiaru nad Hronom, sp. zn. 4C XXXXX z 15.10.2008, právoplatným 22.10.2008 bol zaviazaný prispievať na svoje deti sumou po 33,19 Eur na každé dieťa vždy vopred do 15. dňa v mesiaci, do rúk matky detí, túto povinnosť si všade, kde sa zdržiaval v období od mesiaca marec 2014 do novembra 2014 riadne neplnil a vznikol mu tak dlh na výživnom vo výške 597,42 Eur, pričom bol trestným rozkazom Okresného súdu Žiaru nad Hronom sp. zn. XXXXX zo dňa 29.3.2011, právoplatným dňa 28.11.2012, odsúdený za prečin zanedbanie povinnej výživy podľa § 207 odsek 1, odsek 3 písmeno a), c) Trestného zákona,

lebo zanikla trestnosť činu

Odôvodnenie:
           Uznesením vyšetrovateľa Odboru kriminálnej polície Okresného riaditeľstva Policajného zboru v Galante sp. zn. ORP-XXXXX zo dňa 17.10.2014 bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX za prečin zanedbanie povinnej výživy podľa § 207 ods. 1, ods. 3 písm. c) Tr. zák. na tom skutkovom základe, ako je uvedené vo výrokovej časti uznesenia. 

               Počas skráteného vyšetrovania boli vo veci vypočutí: obvinený XXXXX a svedkyňa - poškodená XXXXX. 
              
	Obvinený vo svojej výpovedi uviedol, že je pravdou, že na svoje deti Kristiána a Karolínu neplatil výživné tak, ako mu to bolo kladené za vinu uznesením o vznesení obvinenia. Svoj nedoplatok na výživnom však chce dodatočne uhradiť. 
	Svedkyňa - poškodená XXXXX vo svojej výpovedi potvrdila neplnenie výživného obvineným.  Zároveň uviedla, že  neplnenie výživného obvineným nemalo trvalo nepriaznivé následky, jej deti núdzou netrpeli. Poškodená potvrdila, že so strany obvineného bol uhradený dlh na výživnom za obdobie od mesiaca marec 2014 do novembra 2014 v celom rozsahu.    

	Doklad o zaplatení výživného za obdobie od mesiaca marec 2014 do novembra 2014 vrátene vo výške 600 Eur je súčasťou vyšetrovacieho spisu (č. l. 43).  

	Prečinu zanedbania povinnej výživy podľa § 207 odsek 1, ods. 3 písm. c) Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného, hoci bol v predchádzajúcich dvadsiatich štyroch mesiacoch za taký čin odsúdený.                  

                Objektom trestného činu zanedbania povinnej výživy je nárok na výživu pokiaľ je založený na ustanoveniach zákona o rodine, teda priamo z neho vyplýva. 

                Neplnením vyživovacej povinnosti sa rozumie stav, keď oprávnená osoba nedostane všetko, čo je obsahom vyživovacej povinnosti.        
                  
                Preštudovaním vyšetrovacieho spisu som dospel k záveru, že v uvedenom prípade došlo k naplneniu ustanovenia § 86 ods. 1 písm. a) Tr. zákona, podľa ktorého trestnosť trestného činu zanedbania povinnej výživy podľa § 207 Tr. zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Vykonaným dokazovaním bolo zistené a preukázané, že obvinený XXXXX uhradil svoj dlh na výživnom v celom rozsahu, pričom dočasné neplnenie vyživovacej povinnosti nemalo na jeho deti Kristiána a Karolínu trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 
   
               Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Oravec
prokurátor